**Defnyddio fideo: Stori’r Nadolig - Y geni, y bugeiliaid a’r gwŷr doeth**

[Cofiwch bod croeso i chi addasu’r iaith a’r eirfa i’w wneud yn addas i’ch ardal leol.]

[Mae’r fideo yma yn gyfuniad o’r tri fideo byrrach sef, “Geni Iesu”, “Y Bugeiliaid”, a hanes “Y Gwŷr Doeth”. ]

Mathew 1: 18-24; Mathew 2: 1-2; 9-12; Luc 2:8-16;

Bydd angen lawrlwytho’r fideo o adran fideos www.beibl.net, a chael sgrin a sain er mwyn ei ddangos i’r gynulleidfa.

..............

Er gwybodaeth dyma eiriau’r fideo (hyd y fideo: 3m 13eiliad)

Geni Iesu

Dyma ddigwyddodd pan gafodd Iesu Grist ei eni.

Roedd ei fam Mair, wedi dyweddïo i Joseff o deulu’r Brenin Dafydd.

Ond, cyn iddyn nhw briodi, dyma hi’n darganfod bod Ysbryd Glân Duw wedi ei gwneud hi’n feichiog. Roedd Joseff yn ddyn da a charedig, a doedd o ddim eisiau codi cywilydd ar Mair yn gyhoeddus, felly roedd yn ystyried yn dawel i ganslo’r briodas. Tra roedd Joseff yn meddwl am hyn, cafodd freuddwyd a gwelodd angel Duw yn dweud wrtho,

“Joseff, yr Ysbryd Glân sydd wedi gwneud Mair yn feichiog. Mae’n iawn i ti ei phriodi hi.”

Ar ôl i’r babi gael ei eni, rho’r enw Iesu iddo, am mai ef fydd yn achub y bobl o’u pechodau. Daeth addewid Duw drwy ei broffwyd yn wir, “Bydd merch ifanc sy’n wyryf yn feichiog ac yn cael mab. Bydd y plentyn yn cael ei alw’n Emaniwel, sef, ‘Mae Duw gyda ni’.” Pan ddeffrodd Joseff, gwnaeth beth roedd angel Duw wedi ei ddweud wrtho. Priododd Mair, ond chafodd e ddim rhyw gyda hi nes i’w mab gael ei eni.

Y Bugeiliaid

Y noson honno mewn caeau ger Bethlehem, roedd na fugeiliaid yn

gofalu am eu defaid. Yn sydyn, dyma nhw’n gweld un o angylion yr Arglwydd ac roedd golau llachar o’u cwmpas nhw. Roedden nhw wedi dychryn am eu bywydau, ond d’wedodd yr angel, “Peidiwch bod ofn. Mae gen i newyddion da i chi, fydd yn gwneud pobl ym mhobman yn llawen iawn. Mae eich Achubwr wedi ei eni heddiw yn nhref y Brenin Dafydd. Ie! Crist yr Arglwydd. Byddwch yn ei nabod am ei fod wedi lapio mewn cadachau ac yn gorwedd ar wely o wair.

Yn sydyn dyma nifer o angylion eraill yn dod i’r golwg, roedden nhw’n

addoli Duw ac yn dweud, “Gogoniant i Dduw yn y nefoedd, Heddwch ar

y ddaear a bendith Duw ar bobl. Pan aeth yr angylion i ffwrdd yn ôl i’r nefoedd, d’wedodd y bugeiliaid wrth ei gilydd,

“Tyrd, awn ni i Fethlehem, i weld be mae’r Arglwydd wedi ei ddweud wrthon ni sydd wedi digwydd. I ffwrdd a nhw ar frys, a dyma nhw’n dod o hyd i Mair a Joseff a’r babi yn gorwedd ar wely o wair.

Y Gwŷr Doeth

Herod oedd y Brenin pan gafodd Iesu ei eni ym mhentref Bethlehem, Jwdea.

Daeth gwŷr doeth o wledydd y dwyrain a gofyn, “ Ble mae’r un sy newydd gael ei eni yn frenin yr Iddewon? Gwelson ni ei seren yn codi yn y dwyrain a dyn ni yma i’w addoli ef.”

Dyma’r seren a welson nhw yn y dwyrain yn mynd o’u blaen, nes iddi aros dros yr union fan lle roedd y plentyn. Roedden nhw wrth eu bodd.

Pan aethon nhw i mewn i’r tŷ, dyna lle’r oedd y plentyn hefo’i fam, Mair, a dyma nhw’n disgyn ar eu gliniau o’i flaen a’i addoli. Dyma nhw’n rhoi anrhegion gwerthfawr iddo o aur, thus a myrr. Yn nes ymlaen rhybuddiodd Duw nhw mewn breuddwyd i beidio mynd yn ôl at Herod. Felly dyma’r gwŷr doeth yn teithio adre ar hyd ffordd wahanol.

..............

* Mae hanes geni Iesu ym Methlehem, Jwdea yn enwog ar draws y byd. Mae Cristnogion yn Tsieina ac yn Ne Korea yn dathlu geni Iesu. Mae Cristnogion yn Uganda a Nigeria yn dathlu’r geni hefyd. A rydyn ni yma yng Nghymru hefyd yn dathlu geni Iesu Grist i’r byd.
* Mae cymeriadau’r hanes yn enwog iawn: Mair, mam Iesu; Joseff, oedd wedi addo priodi Mair; y bugeiliaid allan ar y bryniau yn gofalu am eu defaid, a’r gwŷr doeth a deithiodd am gannoedd os nad miloedd o filltiroedd i gael addoli’r baban arbennig a anwyd mewn stabl.
* Heb anghofio am y Brenin Herod – y brenin oedd yn barod i ladd miloedd o fechgyn bach yn y gobaith y byddai Iesu yn un ohonyn nhw. Doedd Herod ddim eisiau clywed y newyddion da bod Brenin newydd wedi ei eni.
* Gwyliwch hanes arbennig y geni gwyrthiol gyda ni:-

**[Dangos y fideo]**

* Tybed be mae’r fideo wedi ei ddysgu i ni?
* Dysgais i fod Ysbryd Glân Duw wedi ei gwneud Mair yn feichiog. Felly rwy’n deall mai Mab Duw oedd Iesu Grist. Roedd o’n frenin yn y nefoedd cyn dod i lawr i’r ddaear a chael ei eni fel baban.
* Dysgais i fod enw Iesu yn enw gyda ystyr sbesial. Ar ôl i’r babi gael ei eni, roedd Joseff i fod i roi yr enw Iesu iddo, am mai ef fyddai’n achub y bobl o’u pechodau.
* Dysgais i y byddai Iesu’n cael ei alw’n Emaniwel, sef, ‘Mae Duw gyda ni’, am ei fod Ef yr un peth â Duw, ond am fyw ar y ddaear fel dyn cyffredin.
* Dysgais i nad oedd rhaid i’r bugeiliaid fod yn ofnus. Doedd Duw ddim eisiau eu dychryn, roedd o eisiau rhoi neges o lawenydd mawr iddyn nhw sef bod eu ‘....*Hachubwr wedi ei eni yn nhref y Brenin Dafydd. Ie! Crist yr Arglwydd.’*
* Dysgais i fod angylion i’w cael go iawn, a’u bod yn gweithio i Dduw. Dysgais eu bod nhw’n cario negeseuon Duw, ac yn ei addoli wrth ganu yn y nefoedd.
* Dysgais i fod y bugeiliaid yn awyddus iawn i weld Achubwr y byd. Fe adawon nhw bopeth â mynd ar frys i Fethlehem. Roedden nhw’n llawen iawn ar ôl dod o hyd i Mair a Joseff a’r babi yn gorwedd ar wely o wair.
* Dysgais i fod y gwŷr doeth yn ddoeth go iawn! Roedden nhw wedi deall pwy oedd Iesu, ac yn fodlon plygu ar eu gliniau o’i flaen i’w addoli.
* Dysgais i nad oedd pawb yn hapus o glywed y newyddion. Roedd Herod wedi gwylltio’n gynddeiriog (yn wallgo’ wyllt/ yn grac iawn) pan glywodd am y baban. Dyma adnodau o lyfr Mathew, pennod 2:

*Aeth Herod yn wyllt gynddeiriog pan sylweddolodd fod y gwŷr doeth wedi ei dwyllo. Anfonodd filwyr i Bethlehem a'r cylch i l****add*** *pob bachgen bach dan ddwyflwydd oed — hynny ar sail beth oedd y gwŷr doeth wedi ei ddweud wrtho am y dyddiad y daeth y seren i'r golwg.*

* Ers y Nadolig cyntaf dros ddwy fil o flynyddoedd yn ôl mae pobl wedi ymateb yn wahanol iawn wrth glywed am y geni gwyrthiol.
* Mae rai wedi eu cyffroi.
* Mae rhai yn dathlu.
* Mae rhai yn addoli.
* Ac mae rhai yn mynd y gas/grac wrth glywed fod Duw ei hun wedi cerdded ar y ddaear fel dyn. Mae yna lawer o bobl fel Herod sy ddim eisiau dathlu’r newyddion da, ac sy’n barod i greu helyntion mawr er mwyn cael eu ffordd eu hunain.
* Y Nadolig hwn gadewch i ni fod yn bobl a phlant sy’n dathlu’r Nadolig am fod Iesu wedi ei eni yn Achubwr i’r holl fyd, ac mai’r cwbl sy raid i ni ei wneud ydy credu ynddo.
* **Gweddïwn:** Ein Tad, diolch i ti am y Nadolig. Diolch am amser o ddathlu a chofio. Diolch am yr holl bethau da rydyn ni wedi fwynhau y flwyddyn hon, a helpa ni i gofio am y geni gwyrthiol yng nghanol y prysurdeb i gyd. Amen.